Feb 15,2019
కాస్ట్‌, మేనేజ్‌మెంట్‌ అకౌంటెంట్స్‌కు మేటి అవకాశాలు
నవతెలంగాణ, వాణిజ్య విభాగం: వచ్చే రెండేళ్లలో కార్పొరేట్‌ వ్యవహారాల మంత్రిత్వ శాఖతో కలిసి లక్ష మంది అకౌంటెంట్లకు వస్తు సేవల పన్ను (జిఎస్‌టి)పై శిక్షణ ఇవ్వనున్నామని ఇన్స్‌ట్యూట్‌ ఆఫ్‌ కాస్ట్‌ అకౌంటెంట్స్‌ ఆఫ్‌ ఇండియా (ఐసీఏఐ) నేషనల్‌ ప్రెసిడెంట్‌ అమిత్‌ ఎ అప్టే తెలిపారు. గురువారం ఎఫ్‌టాప్సీలో ఏర్పాటు చేసిన మీడియా సమావేశంలో ఆయన మాట్లాడుతూ ప్రభుత్వ సహకారంతో వచ్చే నెలలోనే జీఎస్టీ కోర్సును ప్రారంభించనున్నామన్నారు. ఇది 50 గంటల ట్రెయినింగ్‌ అని పేర్కొన్నారు. పది ప్రభుత్వ జీఎస్టీ కార్యాలయాల్లోనూ శిక్షణ ఇవ్వనున్నామని.. దీనికి నీతి అయోగ్‌ అనుమతి కూడా లభించిందని తెలిపారు. కాస్ట్‌ మేనేజ్‌మెంట్‌ అకౌంటెన్సీ (సీఎంఏ) పూర్తి చేసిన వారికి మార్కెట్లో విస్తృతావకాశాలు ఉన్నాయని అన్నారు. ఈ మధ్య కాలంలో ప్లేస్‌మెంట్‌ పొందిన విద్యార్థులకు ఏడాదికి రూ.7.5 లక్షల నుంచి రూ.17.5 లక్షల వేతనం అందుతుందన్నారు. ఈ సమావేశంలో సౌత్‌ ఏసియన్‌ ఫెడరేషన్‌ ఆఫ్‌ అకౌంటెంట్స్‌ (సఫ) ప్రెసిడెంట్‌ పీవీఎస్‌ జగన్‌ మోహన్‌ రావు, హైదరాబాద్‌ చాప్టర్‌ ఛైర్మన్‌ మునిశేఖర డరపనేని తదితరులు పాల్గొన్నారు. ప్రపంచంలోనే రెండో అతిపెద్ద అసోసియేషన్‌ అయినా ఐసిఎఐ ఆసియాలోనే అతిపెద్దది. ఇందులో 75,000 మంది సభ్యులు, 5 లక్షల మంది విద్యార్థులు నమోదై ఉన్నారు.
మీ స్నేహితులకు రికమెండ్ చెయ్యండి